དེས་ན་ཅི་ཞིག་གིས་ཁྱད་འབྱེད་ཅེ་ན།བསམ་བློ་དང་བྱ་སྤྱོད་ཀྱི་སྟེང་ནས་ཁྱད་འབྱེད་དགོས།དེ་ཡང་འགྲོ་འཆག་ཉལ་འདུག་དང་ཟ་འཐུང་ཙམ་མམ།རང་གཞན་རིས་སུ་གཅོད་པའི་ཆགས་སྡང་ཤིན་ཏུ་ཆེ་བའམ།གནས་སྐབས་རང་ཉིད་བདེ་ཐབས་ཙམ།བྲོ་གར་སོགས་རྩེད་མོ་རྩེ་ཤེས་པ་ལྟ་བུ་ཙམ་ལས་མེད་ན་དུད་འགྲོ་ལས་མ་ལྷག་པ་ཡིན་ཏེ།དེ་ཙམ་ནི་དུད་འགྲོ་རྣམས་ཀྱིས་ཀྱང་བསྒྲུབ་ནུས་པ་སྲོག་ཆགས་གླིང་ཀ་དག་ལ་སོང་ན་མངོན་སུམ་དུ་མཐོང་ནུས་པས་སོ།།རང་གི་ཚེ་འདི་ཕྱི་ལྟ་བུའི་རྒྱང་རིང་གི་དོན་དང་།རང་གཞན་ཀུན་ལ་ཕན་པ་ལྟ་བུའི་རྒྱ་ཆེ་བའི་དོན་དང་།བསྐལ་བ་ཆགས་འཇིག་ལྟ་བུའི་འདས་མ་འོང་འབྱུང་འཇིག་གི་དོན་ལ་བསམ་བློ་གཏོང་བ་ནི་མིའི་རིགས་ཁོ་ན་ལ་ཡོད་པའི་ཁྱད་ཆོས་ཡིན་ནོ།།